Document ID: /fineweb-2-swissfilter-quality_10-filterrobots/filtered/02821.jsonl.gz/69

Australija je možda izgubila od Njemačke u nogometu, no sestre Alanah (24) i Joanne (22) Argyrou iz Sydneyja zato su postavile novi rekord neprekinutog gledanja televizije. Strastvene obožavateljice nogometa gledale su Svjetsko prvenstvo 87 sati i tako oborile prijašnji rekord od 86 sati koji je postavio Nizozemac Efraim van Oeveren.
Sestre nisu same gledale televiziju u kontroliranim uvjetima pod budnim okom sudaca. Tu su još bili i Tim Chan i Joel Martinot koji su također pokušali oboriti isti rekord, no očito nisu zaljubljeni u nogomet koliko sestre Argyrou.
Između mečeva natjecatelji su mogli gledati dokumentarne filmove o nogometu ili reprize mečeva. Naravno, da bi se rekord računao, djevojke nisu smjele skinuti oči s ekrana dulje od pet sekundi, svakih sat vremena dobile su pet minuta odmora koje su mogle sačuvati za kasnije, a dnevno nisu smjele popiti više od pet šalica kave.
Kao nagradu sestre Argyrou dobile su zabavni paket vrijedan oko 6.000 KM.